БЕРТОЛТ БРЕХТ

ВЪЗХВАЛА НА УЧЕНЕТО

Превод от немски: Димитър Стоевски, —

chitanka.info

Научи всички прости неща! За онези,

за които денят е настанал,

не е никога късно.

Научи АБВ-то, макар да не стига —

научи го, недей се мръщи!

Започни! Трябва всичко да знаеш.

Някой ден ти ще трябва да водиш.

Ти, изгнаник, учи!

Ти, затворник, учи!

Ти, кухарко, учи!

Ти си стар, на шейсет, но учи!

Някой ден ти ще трябва да водиш.

Ти, бездомник, тръгни на училище!

Ти, премръзнал, сдобий се със знания!

И ти, гладен, вземи във ръцете си книга —

тя е силно оръжие!

Някой ден ти ще трябва да водиш.

Ти, другарю, недей се стеснява да питаш!

Но брътвежи не слушай,

а сам проверявай!

Онова, що сам не научиш,

няма нивга да знаеш.

Проверявай представена сметка —

ти единствен ще плащаш.

Поотделно посочвай числата със пръст

и запитвай: това за какво е?

Някой ден ти ще трябва да водиш.

ЗАСЛУГИ

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.

Table of Contents

Заглавна страница

Основен текст

Заслуги